

РЕПУБЛИКА СРБИЈА

ОПШТИНА КУЧЕВО

ОПШТИНСКА УПРАВА

Број: III-40-30/2022

Датум: 07.12.2022. године

К у ч е в о

## **- ЗАПИСНИК-**

## 

## **ЈАВНА РАСПРАВА О НАЦРТУ ОДЛУКЕ О БУЏЕТУ ОПШТИНЕ КУЧЕВО ЗА 2023. ГОД.**

Дана 06.12.2021. год. са почетком у 11,00 часова, у просторијама Oпштинске управе Кучево (Скупштинска сала) одржана је јавна расправа о Нацрту одлуке о буџету општине Кучево за 2023. год.

Учешће у јавној расправи узели су:

1. Др Иван Рајичић-председник општине Кучево

2. Ненад Микић-заменик председника општине Кучево

3.Бранко Кецман-предсеник СО Кучево

4.Златан Забуковец-Саветник председника општине

5.Тања Живковић-руководилац Одељења за буџет и финансије

6. Александар Илић-директор Туристичке организације Кучево

7. Марија Мратић-директорка Центра за културу

8.Верољуб Петровић-директор Центра за социјални рад

9.Марина Ранчић-Заменица начелника ОУ

10.Слађана Јовић-Одељење за буџет и финансије

11.Александар Илић-Одељење за буџет и финансије

12.Рајка Живковић-Одељење за буџет и финансије

13.Јелена Стевић-Одељење за буџет и финансије

14.Милош Петровић-Члан ОВ за туризам

15.Милан Ранчић-Сектор за туризам

16.Гордана Миленковић-Одељењe за локални економски развој

17.Рајка Живковић-грађанка

18.Мирослав Јованчов-грађанин

19.Милица Михајловић-грађанка

20.Мирко Петровић-грађанин

21.Живомир Јовић-грађанин

22.Милан Новаковић-Спортски савез општине Кучево

На почетку самог догађаја присутнима се обратио председник општине Др Иван Рајичић који је поздравио све присутне, у име Kабинета председника и у своје лично име, свима се захвалио на присуству и нагласио важност спровођења процеса јавне расправе у креирању буџета општине ,који треба бити што квалитетније урађен у интересу свих грађана. Реч је препустио руководиоцу Одељења за буџет и финансије,Тањи Живковић,како би присутне провела кроз Водич кроз Нацрт Одлуке о буџету за 2023.годину те да ће се након тога приступити дискусији.

Руководилац Одељења за буџет и финансије,Тања Живковић,је на почетку свог излагања истакла је да се већина присутних већ сусрела са Водичем и да је сврха презентације да се на једноставнији начин да приказ буџета за 2023.годину, да се види како се планирају јавни ресурси како би се задовољиле потребе грађана и да се кроз транспарентни приступ унапреди заједничка сарадња свих ка остваривању заједничких циљева. Тања је још једном подсетила ко се све финансира из буџета општине, мислећи на директне и индиректне кориснике. Ставила је акценат пре све на то како настаје буџет општине, те је указала да је буџет општине пре свега правни документ којим се утврђује план прихода и примања, као и расхода и издатака. Оно што је истакла јесте и то да је то заправо главна полуга општинске политике и развоја. Потребно је утврдити који су приоритети приликом израде Нацрта Одлуке о буџету, обзиром да су жеље велике, а могућности ограничене. Буџет се доноси поштујући законе, које смо у обавези да примењујемо, а оно што је почетно и основно јесте Упутство министарства финансија, те на основу тог Упутства, Одељење за буџет и финансије сачињава своје упутство које доставља корисницима. Упутством за ову годину, дефинисани су основни макроекономски параметри, а то је реални раст друштвеног производа од 4%, а инфлације од 5,3%. То су били параметри за припрему финансијских планова наших буџетских корисника. Такође, оно што треба узети у обзир јесте остварење из прошле године, период јануар-септембар 2022., узимају се у обзир започети пројекти, као и оно што је дефинисано стратешким документима и акционим плановима из појединих области. У наставку руководилац Одељења за буџет и финансије,Тања Живковић, акценат је ставила на приходе и расходе. Приходи за 2023. годину износе 692.000.000,00 динара, а од тога средства из буџета 598.761.542,00, пренета средства 4.819.138,00 ,средства из осталих извора 88.419.320,00. Треба напоменути да се планира дугорочно задуживање у износу од 80.000.000,00. У приходе спадају порески приходи,донације,трансфери,таксе,накнаде,примања од продаје нефинансијске имовине, примања из задуживања, као и пренета средства из ранијих година. Када посматрамо структуру у процентима, највећи проценат имају ненаменски трансфери, а то је 43%. Тања је напоменула да су средства која добијамо од Републике већ дужи низ година на истом нивоу, а да се надлежности из године у годину повећавају. Порески приходи су 39%, а највеће учешће има порез на зараде који има учешће од 21%. Оно због чега планирамо раст у следећој години јесте раст плата, раст минималне цене рада, као и раст запослених јер имамо најављене инвеститоре, као и потписане меморандуме о сарадњи. Други порески приходи планирани су према остварењу у текућој години. О порезу на имовину донета је одлука, где се врши мала корекција због раста цена, али је пројекција прављена тако да то значајно не утиче на оптерећење грађана. Накнаде за заштиту животне средине остаје иста према процени за 2023.годину. Што се тиче издатака, такође постоје економски параметри и упутства, оно што су наши корисници исказали у својим финансијским плановима. Неке основне смернице од којих полазимо када планирамо расходе јесу основни трошкови, плате, набавка роба и услуга, субвенције, социјална помоћ. Издаци су и трошкови инвестиционог одржавања, набавка земљишта, машине и опрема. Расход запослених, тј. плате су 25%, где је предвиђен раст плата од 12,5% код свих корисника. Раст плата пада на терет изворних прихода буџета општине, јер наменски трансфери остају исти, напомиње начелница. Са друге стране су коришћење роба и услуга од 29%. То су стални трошкови без којих се не може(струја, енергенти, текуће поправке, услуге по уговору, материјал). Учешће јесте 29%, међутим стоји да су цене повећане и то је неминовно да се мора испланирати да би сви буџетски корисници нормално функционисали. Капитални издаци су 15%, и они су већи у односу на 2022. годину. Дотације и транфери су 19% јер су ту расходи за образовање, а поред тоге ту су Центар за социјални рад и Дом здравља. Остали расходи су 7%, социјална помоћ 3%, средства резерве 1%. У односу на 2022.годину смањује се коришћење услуга и роба и смањују се субвенције, с тим да све друго расте из разлога што расту плате, расту трошкови, и повећање капиталних издатака због планираног задуживања и улагања у инфраструктуру. У делу где су приказани расходи по програмима постоји 17 програма са 10 пројеката. Ту се види да је 23,8% програм 15, а то су опште услуге локалне самоуправе. Ту спада све оно што ради Општинска управа где су дефинисане надлежности по закону и све што се ради, ради се преко програма 15. Имамо програм 7 где је 15,95% где спада организација саобраћаја, асфалтирање и текуће одржавање путева. Основно образовање и васпитање је 11,13%, а предшколско образовање 10,49%. Оно што се може истаћи је да је код програма 1 где спада становање и урбанизам мање планирано у односу на 2022.годину. У програму 2, где је комунална делатност, средства су повећана у односу на 2022.годину. У програму 3,дотација националне службе за запошљавање за мере активне политике је на нижем нивоу у односу на текућу годину. За пољопривреду је издвојено 5.000.000,00. Што се тиче заштите животне средине, то иде преко програма буџетског фонда за заштиту животне средине са 4.640.000,00. У програму 7, за текуће и капитално одржавање путева издвојено је 110.340.000,00 што је значајно увећано у односу на 2022.годину. Што се тиче основних школа, као и средње школе, узето је у обзир остварење из ове године, али су се повећали трошкови струје, превоза, намирница, огрева, а исто је тако и код вртића што се веома одразило и на све остале трошкове. Програм 11, социјална и дечија заштита, планирано је на вишем нивоу у односу на 2022.годину. Везано за социјалну заштиту треба истаћи да се пројекат “Помоћ у кући” и “Лични пратилац детета” наставља и за то су издвојена и већа средства у односу на текућу годину. Дом здравља је на нивоу ове године, с тим да се у следећој планира реновирање појединих сеоских амбуланти. Средства за дотације невладиним, спортским, верским организацијама су повећана. У култури, за пројекат Хомољски мотиви, планирано је 6.800.000,00. Од пројеката у култури имамо још и Фестивал аматерских позоришта, “Великани Кучева”, као и остале програмске активности које спроводи библиотека. Код расхода Туристичке организације планирано је повећање за промоцију туристичке понуде, као и радови на пећини “Равништарка“. Средства за месне заједнице планирана су на вишем нивоу у односу на текућу годину, а то детаљније иде расподелом по финансијсkим плановима на које сагласност даје Општинско веће. Начелница је све то приказала процентуално по корисницима кроз презентацију. Родно одговорно буџетирање је врло важна ставка када се планира буџет, јер ми морамо дефинисати родно одговорне циљеве, где се мери на који начин жене и мушкарци имају користи од самог коришћења буџетских средстава, а то сви наши корисници знају. Пре самог нацрта, организовали смо анкетирање грађана по свим месним канцеларијама, згради управе, званичног сајта општине и одзив је ове године био прилично добар. Оно што је новина је интересовање грађана за ревитаlизацију постојеће фонтане на градском тргу, између осталог. Председник се захвалио Тањи Живковић, руководиоцу одељења за буџет и финансије на излагању. Рекао је да постоји више параметара који су од изузетне важности за ову Одлуку о буџету. Истакао је и да ће гро интересовања бити ка министарствима и Влади Републике Србије, те да ће се трудити да што више новца повуку кроз пројекте који ће се упућивати Министарствима. Председник верује да ће се на тај начин повисити приходна страна буџета у наредној години. На тај начин показујемо одговорност у креирању буџета. Повећани су приходи од пореза на зараде као и прихода на самосталну делатност, што јасно говори о запошљавању људи. Инфлација и стални пораст трошкова, нажалост, не дозвољавају да новац који смо зарадили дамо на капиталне издатке. Ово је један рестриктивни буџет, али се надамо још бољем пословању него у 2022. Години. Не желимо да лажно увећавамо буџет, већ да се трудимо да на најбољи начин располажено средствима које имамо. Новцем којим ћемо бити задужени, желимо да реконструишемо путну инфрастуктуру, на државне и општинске путеве који су годинама пропадали. Наши корисници су повећали своје трошкове, у складу са ситуацијом у којој се тренутно налазимо. Покушаћемо да наставимо са трендом запошљавања и да што више људи задржимо у ова тешка времена, истакао је председник општине. Ту се огледа наша озбиљност, јер је буџет општине наша каса којој доприносе сви наши суграђани. Након презентације,председник општине Кучево,Др Иван Рајичић отворио је дискусију,односно замолио присутне да уколико имају питања и сугестије исте изнесу. За реч се јавио члан опшинког већа задужен за туризам, Милош Петровић, који је поставио неколико питања везаних за Нацрт буџета. Он је говорио о томе да сматра да постоји простор да се поједине ствари коригују, на пример у домену спорту. Рекао је да спорт не пружа довољно резултата да би добили толико новца, а да сада постоји много пречих ствари где можемо да преусмеримо део тих средстава. Мишљења је да је спорт важан као и здрав живот, али да у овом тренутку то није приоритет, те да смо ми једна скромна општина која акценат треба да стави на приоритете као што је нпр. социјална заштита. Говорио је и о средствима која су намењена туризму у износу од 30.000.000,00, а да су само трошкови око 26.000.000,00 те да за промоцију остаје јако мало средстава. Тако да опет долазимо до тога да је буџет за спорт неоправдано велики и да је то озбиљан луксуз. Милош се захвалио на пажњи. Реч је добио председник који се такође захвалио на излагању и сугестијама. Он је рекао да су захтеви спортских клубови били још већи, а разлог због чега је буџет увећан је то што средства из ове године њима нису била довољна, те је с ходном њиховом захтеву, а нашим могућностима буџет увећан. Степен реализације буџета и степен њихових захтева приближен је некој средини. Постоји простор за дискусију, али општина Кучево заслужује један респектабилан клуб који може имати и сврху промоције свега што радимо, истакао је Иван Рајичић. Морамо помоћи клубу да се издигне, а они то не могу без средстава. Желимо да улажемо у базични спорт, како би се ствари довеле на завиднији ниво бар у нашем региону. Наш фокус је и на “Гудускум купу”, што смо исто уврстили у буџет спорта. Марија Мратић, директорка Центра за културу, истакла је важност џудо турнира који се може организовати на територији наше општине, те да на тај начин много деце са родитељима посете наш град. Председник је напоменуо да се реновира спортска хала и да ће деца имати врхунске услoве за тренинг. За реч се јавио Мирко Петровић, грађанин, који је истакао важност канцеларије за младе, коју ми немамо, а да преко те канцеларије можемо да аплицирамо за средства од министарстава. Председник је рекао да је то у плану и да ће се потрудити да се канцеларија формира у следећој години. Такође, Мирко је поставио питање за пројекат Помоћ у кући да ли ће се запослити више геренто-домаћица, те да се тиме увећава и број пружених услуга. Тања Живковић одговорила је да је повећањем искалкулисан број герентодомаћица због повећаног обима посла. Верољуб Петровић, директор Центара за социјални рад, указао је на проблеме са којима се сусреће на свом послу. Рекао је да је пред њима неизвесна година, јер немају довољан број запослених, а да се број корисника геронтолошког центра увећао. Забрањено је запошљавање нових лица, а стручни радици су у дефициту. Председник је рекао да ће се позабавити проблематиком Центра за социјални рад и да ће се потрудити да са својим тимом размотри на који начин челници Општинске управе могу помоћи Центру. Концеплтуалном променом у смислу гледања на општински буџет можемо добити доста средстава од Републике. Марија Мратић, директорка Центра за социјални рад, поставила је питање када ће се урадити пројекат реконструкција Надстрешнице у дворишту Средње стручне школе, на шта је председник рекао да је у плану било да се сруши стари школски тоалет, али се директор те школе изјаснио да им је тај тоалет потребан и да ће се он позабавити тиме, а ми ћемо поред кренути у реализацију надстрешнице. Рајка Живковић, поставила је питање енергетске ефикасности , да ли ће се то радити и у следећој години, на шта су председник и Тања одговорили позитивно и да је за 2023. годину у те сврхе издвојено 4.000.000,00 динара. Водич кроз Нацрт одлуке о буџету био је објављен на званичној интернет презентацији општине Кучево www.kucevo.rs од 29.11.2022.год. те су сви заинтересовни са истим могли да се упознају. Уследила је презентација где су присутни могли да путем видео бима и низа слајдова погледају и прате излагање.

На крају презентације руководилац Одељења за буџет и финансије,Тања Живковић,је свима захвалила на пажњи и још једном подсетила присутне да Водич кроз Нацрт одлуке о буџету за 2023.годину,као и сам Нацрт могу још једном да погледају на званичној интернет презентацији општине Кучево [www.kucevo.rs](http://www.kucevo.rs) и да путем електронске поште [budzet@kucevo.rs](mailto:budzet@kucevo.rs) или путем писарнице општинске управе доставе још својих идеја или сугестија пре него што Нацрт одлуке о буџету општине Кучево буде упућен на разматрање Општинском већу општине Кучево.

Након дискусије, руководство локалне самоуправе је присутнима захвалило на учешћу и још једном предложило да уколико имају идеја и сугестија исте доставе на начин који је наведен у Јавном позиву.

Догађај јавне расправе завршен је у 13:10 часова.

-записник доставити Општинском већу општине Кучево

-Одељењу за буџет и финансије општине Кучево

…………………………………

Модератор Кристина Пругинић

………………………………………

Начелник ОУ Кучево

Никола Милорадовић